

V. évf. 17. szám **Húsvét 4. Vasárnapja** 2018. április 29.

**Kevéssé ismert tények az őrangyalokról**

2018. április 11. szerda

### Az őrangyalok léte vagy nem léte, illetve szerepe az életünkben sok embert foglalkoztat. Összeállításunk mellé a Katolikus Egyház Katekizmusát (KEK) és a Magyar katolikus lexikont is ajánljuk tájékozódásra.

### Ferenc pápa több alkalommal is beszélt már az őrangyalokról, például 2014-ben október 2-án, a [szent őrzőangyalok](https://www.magyarkurir.hu/hirek/szent-orzoangyalok)  emléknapján, [a Szent Márta-házban tartott reggeli szentmisén](http://www.magyarkurir.hu/hirek/ferenc-papa-az-orangyalok-tarsaink-eletunk-utjan).

„Az Egyház hagyománya szerint mindnyájunknak van [őrangyala](http://lexikon.katolikus.hu/%C3%96/%C5%91rangyal.html), aki vigyáz ránk, aki sugallja számunkra a dolgokat. Hányszor hallottuk: »Ezt így kellene tennem, ez így nem jó, vigyázz!« Ez a mi útitársunk hangja – mondta a pápa. – Legyünk biztosak abban, hogy az őrangyal életünk végéig elkísér bennünket tanácsaival, ezért hallgassunk rá, ne lázadozzunk! A lázadozás, a függetlenség utáni vágy olyan dolog, amely mindannyiunkban bennünk lakozik; ez a kevélység ugyanaz, mint ami a földi paradicsomban Ádám atyánkat jellemezte. Ne lázadj fel: kövesd az őrangyal tanácsait” – intett a Szentatya.

**Az őrangyalok azért vannak, hogy segítsenek nekünk**

A [Katolikus Egyház Katekizmusa](http://www.katolikus.hu/katek/index.html) szerint az őrangyal, őrzőangyal olyan, mint egy pásztor, akinek az a dolga, hogy védelmezzen minket, és elvezessen az örök életbe. Fő feladata az utóbbi: hogy a mennyek országába juttasson; segítségét kérhetjük minden szükségünkben.

A Katekizmus azt írja: az Egyház egész élete az angyalok titokzatos és hatalmas segítségét élvezi (334). Liturgiájában az Egyház az angyalokhoz társul, hogy velük együtt imádja a háromszor szent Istent; segítségüket kéri; néhány angyal emlékezetét külön is ünnepli ([Szent Mihály, Szent Gábor, Szent Rafael](http://www.magyarkurir.hu/hirek/szent-mihaly-szent-gabor-es-szent-rafael-foangyalok) és az Őrangyalok) (335).

Az emberi életet kezdetétől a halálig körülveszi őrségük és közbenjárásuk. „Senki nem tagadja, hogy minden egyes hívő mellett áll egy angyal, mint valami pedagógus és az életet irányító pásztor.” A keresztény élet a hitben már itt a földön részesedik az Istenben egyesült angyalok és emberek boldog társaságából (336).

**Őrangyalainknak van nevük, de azt a nevet Isten adta nekik**

Az Egyház nem bátorít arra, hogy nevet adjunk őrzőangyalainknak. A Szentírásból ismerjük Gábriel, Rafael és Mihály angyal nevét.

**Nem, mi nem válunk őrangyalokká halálunk után**

Az angyalok Isten speciális teremtményei, mi pedig nem válunk teljesen új lényekké halálunk után. Emberek maradunk, és ha megadatik nekünk, hogy színről színre lássunk, „az isteni életben való részesedés a személy egyediségét nem rontja le, hanem megerősíti” – magyarázza a katolikus lexikon –; „odaát a személyiségünk teljes, és Isten valamiképpen pótolja a testi mivoltot a végső föltámadásig”.

**Az őrangyalok gondolatokon, képeken, érzéseken keresztül kommunikálnak velünk**

Őrangyalaink elsősorban úgy kommunikálnak velünk, hogy intellektusunknak gondolatokat, képeket vagy érzéseket kínálnak föl, melyeket elfogadhatunk vagy elutasíthatunk.

„Amikor nem akarjuk meghallgatni őrangyalunk tanácsát, az olyan, mintha azt mondanánk neki: »Menj el!«. Veszélyes dolog elzavarni útitársunkat, mert egyetlen férfi, egyetlen nő sem adhat tanácsokat önmagának. Másnak adhatok tanácsot, de magamnak nem. A Szentlélek az, aki tanácsot ad nekem, és őrangyalom ad tanácsot. Ezért van szükségünk rá. Ez nem egyfajta fantáziadús tanítás az angyalokról: nem, ez a valóság. Az, amit Jézus és amit Isten mondott: »Angyalt küldök előtted, hogy megőrizzen az úton, hogy el ne tévedj«” – emelte ki a Szentatya fent idézett homíliájában.

**Mindenkinek van őrangyala – akár keresztény, akár nem**

Teológusok szerint a világon minden egyes embernek van őrangyala.

„A szent angyalok iránti, jogos és üdvös népi jámborság ugyanakkor helyt adhat különböző deformációknak, például:

– mint ahogy néha megtörténik, a hívek lelkében téves képzet fogalmazódik meg, amely szerint a világ és az élet az isteni nyughatatlanságnak van alárendelve, a jó és a rossz szellemek, az angyalok és démonok közötti szüntelen harcnak, melyben az ember a nála hatalmasabb erők sodrásában él, s mellyel szemben semmire sem képes. Ez a kényszerképzet, mely elvitatja a hívek felelősségét, nem felel meg a gonosz elleni harc evangéliumi valós látásmódjának, mely Krisztus tanítványától őszinte erkölcsi odaadást, alázatot és imát követel;

– ha az élet hétköznapjai vázlatszerű és leegyszerűsített, szinte infantilis formában jelennek meg, egyrészt a gonosznak tulajdonítva a legkisebb nehézségeket is, másrészt pedig, az őrzőangyal számlájára írva minden sikert és előrehaladást. Ennek azonban semmi köze sincs a hívő ember fejlődéséhez, amely a krisztusi felnőtté válás irányába halad.”

([A népi jámborság és liturgia direktóriuma](http://uj.katolikus.hu/konyvtar.php?h=441), Istentiszteleti és Szentségi Kongregáció dokumentuma 2002. május 13.) Forrás: KEK, Magyar katolikus lexikon, Aleteia, Magyar Kurír

**HIRDETÉSEK**

Bercelen a 14. csoport takarít.

2018.04.30. H17:00 Szentmise a BecskeiTemplomban

17:00 Szentségimádás a GalgagutaiTemplomban

2018.05.01. K 04:30 Indulás a Berceli Vanyarc-Galgagutai kereszteződéstől

11:00 Brenner János boldoggá avatási szentmiséje Szombathelyen

2018.05.02. Sz 18:30 Szentségimádás a Berceli Templomban

2018.05.03. Cs 17:00 Szentmise a Berceli Templomban

17:30 Szentségimádás a Berceli Templomban

2018.05.04. P 08:30 Szentmise a Berceli Templomban ‒ *Bonum TV közvetíti*

2018.05.05. Sz 10:00 *Veterán autók megáldása Nógrádkövesden*

15:30 Szentmise a Vanyarci Templomban

17:00 Szentmise a Berceli Templomban *+Nuridsány Éva Ágnes*

*(10. évforduló)*

18:00 Ifi-klub a Berceli Plébánián

**2018. 05.06.V 08:30 Szentmise a Berceli Templomban ‒** *Elsőáldozók kiválasztása*

**10:30 Igeliturgia a Galgagutai Templomban**

**10:30 Szentmise a Becskei Templomban ‒** *Befogadás, búzaszentelés*

**12:00 Igeliturgia a Nógrádkövesdi Templomban**

**12:00 Szentmise a Szécsénkei Templomban**

**Hivatali ügyintézés:** Római Katolikus Plébánia 2687 Bercel, Béke u. 20.

tel: 0630/455-3287 web: <http://bercel.vaciegyhazmegye.hu> e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005